CELEX: 52021PC0209
Language: hr
Date: 2021-04-29
Title: Prijedlog PROVEDBENE ODLUKE VIJEĆA o ovlašćivanju Nizozemske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ

EUROPSKA KOMISIJA
            Bruxelles, 29.4.2021.
            COM(2021) 209 final
            2021/0108(NLE)
            Prijedlog
            PROVEDBENE ODLUKE VIJEĆA 
            o ovlašćivanju Nizozemske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Oporezivanje energenata i električne energije u Uniji uređeno je Direktivom Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                     1
                   (dalje u tekstu „Direktiva o oporezivanju energije” ili „Direktiva”).
               
               
                  U skladu s člankom 19. stavkom 1. te direktive, dodatno odredbama utvrđenima posebno u njezinim člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
               
               
                  Nizozemska je zatražila ovlaštenje za primjenu snižene stope poreza na električnu energiju isporučenu elektroenergetskim postrojenjima na kopnu namijenjenu za opskrbu plovila na vezu, osim privatnih plovila za rekreaciju, tijekom razdoblja od šest godina. Cilj je ovog prijedloga odobriti to ovlaštenje odstupanjem koje će, kako je zatraženo, biti na snazi do 30. lipnja 2027. 
               
               
                  Dopisom od 10. kolovoza 2020. nizozemska nadležna tijela obavijestila su Komisiju o svojoj namjeri da primijene mjeru.
               
               
                  Nizozemska traži odobrenje za primjenu snižene porezne stope od 0,50 EUR/MWh, koliko iznosi najniža stopa oporezivanja za isporuku električne energije postrojenjima koja u cijelosti ili gotovo potpuno (90 % ili više) opskrbljuju plovila koja nisu privatna plovila za rekreaciju. Kako bi se osigurala pravilna primjena snižene stope, ona se primjenjuje samo ako je postrojenje izravno priključeno na elektroenergetsku mrežu.
               
               
                  Zatraženo razdoblje valjanosti jest od 1. srpnja 2021. do 30. lipnja 2027., što je unutar najduljeg razdoblja dopuštenog člankom 19. Direktive o oporezivanju energije.
               
               
                  Tim se smanjenjem namjerava dati gospodarski poticaj uvođenju i upotrebi električne energije s kopna kako bi se pridonijelo održivosti luka i pomorskog prometa, smanjilo onečišćenje zraka u lučkim gradovima, poboljšala kvaliteta lokalnog zraka i smanjila buka radi zdravstvene koristi stanovnika.
               
               
                  Cilj je mjere koja će se primjenjivati u Nizozemskoj i smanjenje ukupnog utjecaja prometa plovilima na okoliš.
               
               
                  Mjerom koju je zatražila Nizozemska želi dati poticaj za upotrebu električne energije s kopna koja se smatra manje onečišćujućom alternativom proizvodnji električne energije na plovilima na vezu u luci. Kako je navedeno u zahtjevu, snižena stopa za korisnike bit će 0,50 EUR/MWh. To je minimalna stopa za električnu energiju, kako je navedena u članku 10. stavku 1. i tablici C Priloga I. Direktivi. Operatori (i korisnici) postrojenja s relativno niskom potrošnjom imat će veću relativnu pogodnost zbog regresivne strukture poreza na energiju. 
               
               
                  S druge strane, u skladu s člankom 14. stavkom 1. točkom (c) Direktive o oporezivanju energije, države članice moraju izuzeti energente koji se upotrebljavaju za proizvodnju električne energije na brodovima na vezu u lukama, kao i samu proizvedenu električnu energiju. Izuzeće se može primjenjivati i kad je riječ o energentima koji se upotrebljavaju za proizvodnju električne energije na brodovima za plovidbu unutarnjim vodnim putovima, kao i samu proizvedenu električnu energiju, u skladu s člankom 15. stavkom 1. točkom (f) Direktive, koja je prenesena u nizozemsko zakonodavstvo. 
               
               
                  Nizozemska tijela navela su da se sniženje poreza primjenjuje na sve brodove osim na privatna plovila za rekreaciju, što znači da se umanjenjem poreza mogu okoristiti svi brodovi uključeni u komercijalnu plovidbu, neovisno o veličini ili zastavi. U određenim lukama postoje zabrane uporabe generatora u plovidbi unutarnjim plovnim putovima.
               
               
                  Kako je navedeno u zahtjevu, u sektoru unutarnjih plovnih putova većina od približno 12 500 nacionalnih i međunarodnih brodova unutarnjih plovnih putova upotrebljava električnu energiju s kopna koja je dostupna na većini vezova duž glavnih koridora. U pomorskom sektoru trenutačno je neznatan broj postrojenja za električnu energiju s kopna i njihova je upotreba na većim pomorskim brodovima ograničena na jedan ro-ro brod i na ribarske brodove (koćarice) u lukama Scheveningen i IJmuiden. Međutim, nizozemska tijela planiraju povećati dostupnost električne energije s kopna za pomorske brodove.
               
            
            
               Mjera nije dostupna poduzećima u financijskim poteškoćama ili poduzećima koja podliježu nalozima za povrat sredstava na temelju prethodne odluke Komisije kojom se mjera potpore proglašava nezakonitom i nespojivom s unutarnjim tržištem.
            
            
               Procjenjuje se da će godišnji proračunski rashodi iznositi 1 milijuna EUR.
            
            
               
                  Nizozemska je zatražila da se ovlaštenje izda do 30. lipnja 2027., počevši od 1. srpnja 2021., što je najdulje razdoblje dopušteno člankom 19. stavkom 2. Direktive.
               
               
                  Sniženjem poreza Nizozemska želi poticati relevantne subjekte da uvedu i da se koriste električnom energijom s kopna kako bi se smanjile emisije koje se prenose zrakom i buka koji nastaju izgaranjem goriva na plovilima na vezu, kao i emisije CO2. Primjenom snižene stope poreza ojačala bi se konkurentnost električne energije s kopna u odnosu na upotrebu pogonskih goriva na plovilima, koja je oslobođena od plaćanja poreza. 
               
            
         
         
            
               •Dosljednost s postojećim odredbama politike u tom području
            
            
               
                  Oporezivanje električne energije uređeno je Direktivom o oporezivanju energije 2003/96/EZ, posebice člankom 10. Člankom 14. stavkom 1. točkom (c) propisuje se obvezno oslobođenje od poreza za energente koji se koriste pri plovidbi i za električnu energiju proizvedenu na plovilu. Člancima 5., 15. i 17. omogućuje se državama članicama da primjenjuju diferencirane poreze, uključujući oslobođenja i sniženja, na određene načine uporabe električne energije. Međutim, te odredbe, kakve jesu, ne omogućuju niže oporezivanje električne energije s kopna.
               
               
                  Ta je mjera državna potpora i u području je primjene zakonodavstva EU-a u vezi s tim predmetom, posebno Uredbe Komisije 651/2014/EU
                     2
                  .
               
            
            
               Odredbe Direktive o oporezivanju energije
            
            
               
                  Tekst članka 19. stavka 1. prvog podstavka Direktive glasi: 
               
               
                  Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika.
               
               
                  Nizozemska tijela predmetnim sniženjem poreza nastoje ostvariti cilj poticanja osiguravanja električne energije brodovima na vezu u lukama na način kojim se manje šteti okolišu te time i cilj poboljšanja kvalitete lokalnog zraka, kao i smanjenja buke. Komisija je već preporučila upotrebu električne energije s kopna kao alternative proizvodnji električne energije na plovilima na vezu i time prepoznala njezine prednosti u pogledu zaštite okoliša
                     3
                  . Korisnicima bi se naplaćivala minimalna porezna stopa EU-a za električnu energiju u skladu s Direktivom o oporezivanju energije u iznosu od 0,50 EUR/MWh, čime se može pridonijeti navedenim ciljevima politike.
               
               
                  Mogućnost uvođenja povoljnijeg poreznog tretmana na električnu energiju s kopna može se predvidjeti u skladu s člankom 19. te direktive jer je cilj tog članka omogućiti državama članicama uvođenje dodatnih oslobođenja ili sniženja radi provedbe pojedinih politika. 
               
               
                  Nizozemska je zatražila da se mjera primjenjuje na najdulje razdoblje dopušteno člankom 19. stavkom 2. Direktive, tj. šest godina. U načelu bi razdoblje primjene odstupanja trebalo biti dovoljno dugo da se lučki operateri i proizvođači električne energije ne obeshrabre od pokretanja ili ustrajanja u pogledu potrebnih ulaganja u objekte za električnu energiju s kopna. To će razdoblje osigurati najveću moguću pravnu sigurnost brodarima koji moraju planirati svoja ulaganja u brodsku opremu. 
               
            
            
               Međutim, odstupanjem se ne bi smio ugroziti budući razvoj postojećeg pravnog okvira pa je za odstupanje potrebno uzeti u obzir predstojeću reviziju Direktive o oporezivanju energije te mogućnost da Vijeće donese pravni akt na temelju prijedloga Komisije o izmjeni Direktive o oporezivanju energije. Takvo se preispitivanje temelji na evaluaciji Direktive o oporezivanju energije
                  4
                i zaključcima Vijeća o okviru EU-a za oporezivanje energije od 28. studenoga 2019.
                  5
                Vijeće je u svojim zaključcima pozvalo Komisiju da analizira i ocijeni moguće opcije radi pravodobnog objavljivanja prijedloga za reviziju Direktive o oporezivanju energije. Ujedno je pozvalo Komisiju da posebnu pozornost usmjeri na područje primjene Direktive, minimalne stope te posebna smanjenja i oslobođenja poreza. 
            
            
            
               U tim okolnostima, iako se čini primjerenim odobriti ovlaštenje za zatraženo razdoblje, valjanost odstupanja trebalo bi uvjetovati mogućim početkom primjene općih odredaba povezanih s tim pitanjem prije predviđenog datuma isteka krajem lipnja 2027. 
            
            
            
               
                  Pravila o državnim potporama
               
               
                  Snižena porezna stopa od 0,50 EUR/MWh koju predviđaju nizozemska tijela jednaka je najnižoj razini oporezivanja električne energije za poslovne potrebe u EU-u u skladu s člankom 10. Direktive 2003/96/EZ. 
               
               
                  Stoga se čini da je mjera obuhvaćena člankom 44. Uredbe Komisije 651/2014/EU, kojim se određuju uvjeti pod kojima se potpora u obliku sniženja poreza za zaštitu okoliša u skladu s Direktivom 2003/96/EZ može izuzeti od obveze prijave državne potpore. Međutim, u ovoj fazi nije moguće utvrditi jesu li ispunjeni svi uvjeti iz te Uredbe i ne dovodi li se prijedlogom provedbene odluke Vijeća u pitanje obveza države članice da osigura poštovanje pravila o državnim potporama, posebno u slučaju potpore na koju se primjenjuje izuzeće, a koja je obuhvaćena Uredbom Komisije 651/2014/EU. 
               
               
                  Kako je navedeno u njihovu zahtjevu, nizozemska tijela obavijestit će Komisiju o mjeri u roku od 20 radnih dana od stupanja mjere na snagu.
               
            
            
               •Dosljednost u odnosu na druge politike Unije
            
            
               
                  Politika zaštite okoliša i klimatska politika
               
               
                  Zatražena mjera najvećim se dijelom odnosi na EU-ovu politiku zaštite okoliša i politiku o klimatskim promjenama. U mjeri u kojoj će pomoći smanjenju upotrebe pogonskih goriva na plovilima u lukama, mjerom će se pridonijeti cilju poboljšanja kvalitete lokalnog zraka te smanjenja buke. U članku 13. Direktive 2008/50/EZ o kvaliteti zraka
                     6
                   zahtijeva se da države članice osiguraju da se razine nekoliko onečišćivača zraka zadrže ispod graničnih vrijednosti i da se poštuju ciljne vrijednosti i vrijednosti drugih standarda kvalitete zraka utvrđenih u toj direktivi. Na temelju tih obveza od država članica zahtijeva se da pronađu rješenja za probleme kao što su emisije s brodova na vezu u lukama, ako je relevantno, te je moguće zamisliti da će se u lukama s tim problemima poticati upotreba električne energije s kopna u okviru cjelokupne strategije za kvalitetu zraka. Uporaba električne energije s kopna potiče se i Direktivom (EU) 2016/802
                     7
                   kojom se uređuje sadržaj sumpora u brodskim gorivima. Time bi se pridonijelo i ispunjavanju zahtjeva u pogledu taloženja dušika u skladu s Direktivom 92/43/EEZ o očuvanju prirodnih staništa i divlje faune i flore. Nizozemska tijela u tom pogledu očekuju da bi se lokalne emisije onečišćujućih tvari u zraku (NOx, SOx, PM10, PM2.5) iz proizvodnje električne energije na plovilima mogle smanjiti za 95 % upotrebom električne energije s kopna.
               
            
         
         
            
               
                  Mjerom bi se potaknula upotreba električne energije s kopna kako bi se pridonijelo održivosti luka i pomorskog prometa. To je u skladu s ambicijama politike EU-a. Uvođenje električne energije s kopna u europskim lukama jedna je od predloženih mjera za postizanje ciljeva utvrđenih u europskom zelenom planu.
               
               
                  Vjerojatno je i da će mjera dovesti do smanjenja emisija CO2 do određene mjere jer mješavina električne energije iz obalne mreže emitira manje ugljika nego električna energija koja se proizvodi upotrebom pogonskih goriva na plovilima, zahvaljujući većoj učinkovitosti sustava i razlici u ulaznim gorivima. U tom su pogledu nizozemska tijela naglasila da bi, iako stvarna ušteda emisija CO2 ovisi o kvaliteti korištene električne energije, u nizozemskoj mješavini električne energije procijenjene uštede iznosile od 28 % do 67 % ovisno o opterećenju generatora, a taj bi se postotak u budućnosti trebao povećavati.
               
               
                  Energetska politika
               
               
                  Mjera je u skladu s Direktivom 2014/94/EU o uspostavi infrastrukture za alternativna goriva
                     8
                   kojom se obrađuje pitanje postavljanja objekata za opskrbu električnom energijom s kopna u lukama gdje postoji potražnja za takvim objektima i troškovi nisu nerazmjerni u odnosu na koristi, uključujući koristi za okoliš. Priznata je i kao cilj od zajedničkog interesa za dodjelu državne potpore na temelju članka 107. stavka 1. UFEU-a
                     9
                  .
               
               
                  Treba podsjetiti na to da je važan razlog za nepovoljan položaj električne energije s kopna u odnosu na konkurenciju taj što je njezina alternativa, tj. električna energija koja se proizvodi na plovilima u pomorskim lukama, trenutačno u potpunosti oslobođena od plaćanja poreza: osim što je od plaćanja poreza oslobođeno pogonsko gorivo koje se upotrebljava u proizvodnji električne energije, što odgovara uobičajenom stanju u skladu s člankom 14. stavkom 1. točkom (a) Direktive 2003/96/EZ, od plaćanja poreza oslobođena je i sama električna energija proizvedena na plovilu (vidjeti članak 14. stavak 1. točku (c) Direktive 2003/96/EZ). Iako se može smatrati da je to oslobođenje teško uskladiti s ciljevima Unije u pogledu zaštite okoliša, u njemu se odražavaju razmatranja o praktičnosti. Naime, za oporezivanje električne energije proizvedene na plovilu bila bi potrebna izjava brodovlasnika, čiji je poslovni nastan često u trećoj zemlji, ili brodara o količini potrošene električne energije. U izjavi bi ujedno trebalo utvrditi udio električne energije potrošene u teritorijalnim vodama države članice u kojoj postoji obveza plaćanja poreza. Time bi se stvorilo veliko administrativno opterećenje za vlasnike brodova koji bi te izjave morali davati za svaku državu članicu na čije se teritorijalne vode to odnosi. Slična razmatranja vrijede za unutarnju plovidbu i neobvezni porezni tretman u skladu s člankom 15. stavkom 1. točkom (f) Direktive (koji je Nizozemska stvarno provela). Pod tim se uvjetima može opravdati nekažnjavanje alternative električnoj energiji s kopna, pri čijoj se proizvodnji manje onečišćuje okoliš, tako da se Nizozemskoj dopusti primjena snižene stope oporezivanja.
               
               
                  Prometna politika
               
               
                  Mjera je u skladu s Preporukom Komisije 2006/339/EZ o poticanju uporabe električne energije s kopna za brodove na vezu u lukama Unije
                     10
                   i s Komunikacijom Komisije o strateškim ciljevima i preporukama za politiku pomorskog prometa EU-a
                     11
                  .
               
               
                  Unutarnje tržište i pošteno tržišno natjecanje
               
               
                  U odnosu na unutarnje tržište i pošteno tržišno natjecanje, mjerom se samo smanjuje postojeća razlika u poreznom tretmanu dvaju konkurentnih izvora električne energije za plovila na vezu, tj. proizvodnje na plovilu i električne energije s kopna, nastala zbog oslobođenja od plaćanja poreza na pogonska goriva.
               
               
                  U pogledu tržišnog natjecanja među brodarima, prvo je potrebno naglasiti da trenutačno mali broj plovila upotrebljava električnu energiju s kopna u komercijalnom smislu. Stoga bi do znatnog narušavanja tržišnog natjecanja moglo doći samo između plovila koja bi imala koristi od zatražene mjere preusmjeravanjem na električnu energiju s kopna i onih koja bi nastavila s proizvodnjom električne energije na plovilima. Iako je teško precizno predvidjeti troškove jer to predviđanje ponajviše ovisi o razvoju cijene nafte, najnovije dostupne procjene upućuju na to da općenito ni potpunim oslobađanjem od plaćanja poreza operativni troškovi električne energije s kopna u većini slučajeva ne bi bili niži od troškova proizvodnje na plovilu
                     12
                   pa potpuno oslobađanje stoga ne bi ni u kojem slučaju predstavljalo znatnu korist u tržišnom natjecanju za brodare koji upotrebljavaju električnu energiju s kopna u odnosu na one koji električnu energiju proizvode na plovilima. U tom se slučaju nikako ne može očekivati prethodno opisano znatno narušavanje jer će Nizozemska poštovati najnižu razinu oporezivanja električne energije za poslovne potrebe propisanu Direktivom 2003/96/EZ. 
               
               
                  Štoviše, kako je prethodno navedeno, operateri brodova koji upotrebljavaju električnu energiju s kopna oporezivanu po najnižoj razini utvrđenoj u Direktivi 2003/96/EZ u načelu ne stječu gospodarsku prednost nad operaterima koji proizvode električnu energiju na brodu jer je ta energija oslobođena od plaćanja poreza. Sniženom stopom za električnu energiju s kopna smanjit će se razlika u poreznom tretmanu električne energije s kopna i (mineralnih) energetskih proizvoda koji se upotrebljavaju za proizvodnju električne energije na plovilima.
               
               
                  Dobavljači električne energije dužni su plaćati porez na energiju i dodatnu naknadu za održivu energiju (Opslag Duurzame Energie, ODE). U svojoj prijavi poreza na energiju izravno primjenjuju sniženu stopu. Izravni su korisnici operatori postrojenja kojima se plovila na vezu opskrbljuju električnom energijom. Očekuje se da će operateri cijelu financijsku prednost ili njezin dio prenijeti na korisnike električne energije s kopna, to jest na vlasnike plovila unutarnje plovidbe i pomorskih brodova. Postojeći korisnici i njihovi predstavnici ustrajat će na tome da lučke uprave imaju interes učiniti električnu energiju s kopna financijski privlačnom korisnicima.
               
               
                  Nadalje, pristup električnoj energiji s kopna bit će omogućen dotičnim brodovima neovisno o zastavi i neće uzrokovati povlašteniji porezni tretman nacionalnih gospodarskih subjekata u odnosu na njihove konkurente iz drugih država članica EU-a.
               
               
                  S obzirom na tržišno natjecanje među lukama, očekuje se da će bilo kakav utjecaj na trgovinu među državama članicama, koji bi mogao nastati promijene li plovila svoje rute radi mogućnosti da po sniženoj stopi poreza troše električnu energiju s kopna, biti zanemariv. U situaciji u kojoj je, kako je prethodno navedeno, barem kratkoročno malo vjerojatno da upotreba električne energije s kopna postane gospodarski isplativija od proizvodnje električne energije na plovilima unatoč sniženju poreza, malo je vjerojatno i da će to sniženje poreza na električnu energiju s kopna znatno narušiti tržišno natjecanje među lukama navodeći plovila na promjenu plana puta s obzirom na dostupnost te mogućnosti. Nizozemska tijela tvrde da odabir luke ovisi o odredištu tereta, a ne o smanjenim troškovima priveza zahvaljujući sniženju poreza na električnu energiju s kopna. 
               
               
                  S obzirom na vremenski okvir za koji se predlaže ovlaštenje za primjenu snižene porezne stope, nije vjerojatno da će se analiza provedena u prethodnim stavcima promijeniti prije datuma isteka mjere, osim ako dođe do znatnih promjena u postojećem okviru i situaciji.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 19. Direktive Vijeća 2003/96/EZ.
               
            
            
               •Supsidijarnost (za neisključivu nadležnost) 
            
            
               
                  Područje neizravnog oporezivanja obuhvaćeno člankom 113. UFEU-a samo po sebi ne pripada isključivoj nadležnosti Europske unije u smislu članka 3. UFEU-a.
               
            
         
         
            
               
                  Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za ovlašćivanje države članice da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. U svakom slučaju, budući da ovaj akt nije nacrt zakonodavnog akta, nije ga potrebno proslijediti nacionalnim parlamentima u skladu s Protokolom br. 2 uz Ugovore radi preispitivanja usklađenosti s načelom supsidijarnosti.
               
            
            
               •Proporcionalnost
            
            
               
                  Prijedlog je u skladu s načelom proporcionalnosti. Sniženje poreza ne prelazi razinu koja je nužna za postizanje predmetnog cilja.
               
            
            
               •Odabir instrumenta
            
            
               
                  Predloženi je instrument provedbena odluka Vijeća. Člankom 19. Direktive 2003/96/EZ predviđena je samo ta vrsta mjere.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Nije potrebna evaluacija postojećeg zakonodavstva zbog ove mjere.
               
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Nizozemska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Ovaj se prijedlog odnosi na ovlašćivanje pojedine države članice na njezin zahtjev pa stoga procjena učinka nije potrebna.
               
               
                  Prema informacijama koje je dostavila Nizozemska, mjera bi imala ograničeni učinak na porezne prihode te bi stopa oporezivanja na električnu energiju s kopna i dalje bila iznad najniže razine oporezivanja utvrđene Direktivom 2003/96/EZ. Nizozemska očekuje pozitivan učinak mjere na ostvarivanje svojih ciljeva zaštite okoliša i osobito poboljšanje kvalitete lokalnog zraka i smanjenje buke u lučkim gradovima.
               
               
                  Točnije rečeno, nizozemska tijela navode da se prema procjeni poreznih rashoda povezanih s mjerom očekuje gubitak od 1 milijuna EUR godišnje u narednim godinama. 
               
               
                  Istodobno su moguće znatne koristi za okoliš. Iako stvarna ušteda emisija CO2 ovisi o kvaliteti električne energije koja se upotrebljava, nizozemska nadležna tijela naglasila su da bi procijenjene uštede iznosile od 28 % do 67 % ovisno o opterećenju generatora, a taj bi se postotak u budućnosti trebao povećavati. Nizozemska nadležna tijela očekuju da bi se lokalne emisije onečišćujućih tvari u zraku iz proizvodnje električne energije na plovilima mogle smanjiti za 95 %, kao i buka, razine vibracija i taloženje dušika.
               
            
            
               •Primjerenost i pojednostavnjenje propisa
            
            
               
                  Mjerom se ne predviđa pojednostavnjivanje. Mjera se temelji na zahtjevu koji je podnijela Nizozemska i odnosi se samo na tu državu članicu.
               
            
            
               •Temeljna prava
            
         
         
            
               
                  Mjera ne utječe na temeljna prava.
               
            
            
               4.UTJECAJ NA PRORAČUN
            
            
               
                  Mjera ne dovodi do financijskog ili administrativnog opterećenja Unije. Prijedlog stoga ne utječe na proračun Unije.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Nije potreban plan provedbe. Ovaj prijedlog odnosi se na ovlaštenje za sniženje poreza koje se izdaje pojedinačnoj državi članici na njezin zahtjev. Daje se na ograničeno razdoblje do 30. lipnja 2027. Stopa poreza koja će se primjenjivati jednaka je minimalnoj razini oporezivanja utvrđenoj Direktivom o oporezivanju energije. Mjera se može evaluirati u slučaju zahtjeva za obnavljanje nakon isteka razdoblja valjanosti.
               
            
            
               •Dokumenti s objašnjenjima (za direktive)
            
            
               
                  Za ovaj prijedlog nije potrebna objava dokumenata s objašnjenjima o prenošenju. 
               
            
            
               •Detaljno obrazloženje posebnih odredaba prijedloga
            
            
               
                  U članku 1. propisuje se da će se Nizozemskoj dopustiti primjena snižene stope poreza na električnu energiju koja se izravno isporučuje plovilima koja su na vezu u lukama („električna energija s kopna”), osim privatnim plovilima za rekreaciju. Porezna stopa ne smije biti niža od 0,50 EUR po MWh, tj. najniže razine oporezivanja električne energije za poslovne potrebe utvrđene Direktivom. Isporuka električne energije po sniženoj stopi privatnim plovilima za rekreaciju, kako su definirana člankom 14. stavkom 1. točkom (c) drugim podstavkom Direktive 2003/96/EZ, neće biti moguća.
               
               
                  Člankom 2. propisano je da se zatraženo ovlaštenje izdaje s učinkom od 1. srpnja 2021. do 30. lipnja 2027., kako je zatražila Nizozemska, unutar najduljeg razdoblja dopuštenog Direktivom odnosno šest godina.
               
            
            
               2021/0108 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o ovlašćivanju Nizozemske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  13
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)Dopisom od 10. kolovoza 2020. Nizozemska je zatražila ovlaštenje za primjenu snižene stope poreza na električnu energiju koja se izravno dostavlja pomorskim plovilima i plovilima unutarnje plovidbe na vezu u luci („električna energija s kopna”) u skladu s člankom 19. Direktive 2003/96/EZ. 
            
            
               (2)Planiranom sniženom poreznom stopom Nizozemska želi dodatno promicati uvođenje i upotrebu električne energije s kopna. Upotreba takve električne energije smatra se za okoliš manje štetnim načinom osiguravanja potrebne električne energije na plovilima na vezu u lukama u usporedbi od upotrebe pogonskih goriva na tim plovilima.
            
            
               (3)U mjeri u kojoj se pri upotrebi električne energije s kopna izbjegavaju emisije onečišćujućih tvari koje proizlaze iz upotrebe pogonskih goriva na plovilima na vezu, njome se pridonosi poboljšanju kvalitete lokalnog zraka u lučkim gradovima, kao i smanjenju buke. Pod posebnim uvjetima strukture za proizvodnju električne energije u Nizozemskoj očekuje se da će se upotrebom električne energije s kopna umjesto električne energije proizvedene upotrebom pogonskih goriva na plovilima posebno smanjiti emisije CO2. Stoga se očekuje da će se mjerom doprinijeti ciljevima politika Unije u području zaštite okoliša, zdravlja i klime.
            
            
               (4)Dopuštanje Nizozemskoj da primjenjuje sniženu stopu poreza na električnu energiju s kopna ne prelazi okvire onoga što je potrebno za povećanje upotrebe takve električne energije jer će proizvodnja električne energije na plovilima u većini slučajeva i dalje biti konkurentnija alternativa. Iz istog razloga i zbog trenutačno relativno niskog stupnja prodora te tehnologije na tržište, nije vjerojatno da će mjerom doći do znatnog narušavanja tržišnog natjecanja tijekom njezina trajanja pa se stoga neće negativno utjecati na pravilno funkcioniranje unutarnjeg tržišta.
            
            
               (5)U skladu s člankom 19. stavkom 2. Direktive 2003/96/EZ svako ovlaštenje odobreno prema tom članku treba biti strogo vremenski ograničeno. Kako bi se osiguralo da je razdoblje ovlaštenja dovoljno dugo da se relevantne gospodarske subjekte ne odvrati od poduzimanja potrebnih ulaganja, primjereno je izdati ovlaštenje od 1. srpnja 2021. do 30. lipnja 2027.  Međutim, ovlaštenje bi se trebalo prestati primjenjivati od datuma primjene općih odredaba o poreznim pogodnostima za električnu energiju s kopna koje Vijeće donese u skladu s člankom 113. ili bilo kojom drugom relevantnom odredbom Ugovora o funkcioniranju Europske unije, ako se takve odredbe počnu primjenjivati prije 30. lipnja 2027.
            
            
               (6)Ovom se Odlukom ne dovodi u pitanje primjena pravilâ Unije o državnim potporama,
            
            
               DONIJELO JE OVU ODLUKU: 
            
            
               Članak 1.
            
            
               Nizozemskoj se odobrava primjena snižene stope oporezivanja električne energije koja se izravno isporučuje elektroenergetskim postrojenjima na kopnu radi opskrbljivanja plovila na vezu u luci, osim privatnih plovila za rekreaciju, uz uvjet poštovanja najnižih razina oporezivanja iz članka 10. Direktive 2003/96/EZ.
            
            
               Članak 2.
            
            
               Ova se Odluka primjenjuje od 1. srpnja 2021. do 30. lipnja 2027.
            
            
               Međutim, ako Vijeće, postupajući na temelju članka 113. ili bilo koje druge relevantne odredbe Ugovora o funkcioniranju Europske unije, utvrdi opća pravila o poreznim pogodnostima za električnu energiju s kopna, ova Odluka prestaje se primjenjivati na dan početka primjene tih općih pravila.
            
            
               Članak 3.
            
            
               Ova je Odluka upućena Kraljevini Nizozemskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 283, 31.10.2003., str. 51.–70.
               
               
                  
                     (2)
                  
                        Uredba Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1.‑78.).
               
               
                  
                     (3)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s kopna za brodove na vezu u lukama Zajednice (SL L 125, 12.5.2006.).
               
               
                  
                     (4)
                  
                        SWD(2019) 329 final
               
               
                  
                     (5)
                  
                        Zaključci Vijeća od 28. studenoga 2019., 14608/19, FISC 458. 
               
               
                  
                     (6)
                  
                        Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL L 152, 11.6.2008., str. 1.).
               
               
                  
                     (7)
                  
                        Direktiva (EU) 2016/802 Europskog parlamenta i Vijeća od 11. svibnja 2016. o smanjenju sadržaja sumpora u određenim tekućim gorivima (SL L 132, 21.5.2016., str. 58.–78.).
               
               
                  
                     (8)
                  
                        Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.–20.).
               
               
                  
                     (9)
                  
                        C(2014) 2231 final od 9. travnja 2014.
               
               
                  
                     (10)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s kopna za brodove na vezu u lukama Zajednice (SL L 125, 12.5.2006.).
               
               
                  
                     (11)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strateški ciljevi i preporuke za politiku pomorskog prometa EU-a do 2018.; COM(2009) 8 final od 21. siječnja 2009.
               
               
                  
                     (12)
                  
                        Usp. Ugovor o uslugama povezanima s emisijama s brodova, Glavna uprava za okoliš Europske komisije: Dodjeljivanje, smanjenje i tržišni instrumenti, zadatak 2.a – Električna energija s kopna, kolovoz 2005., 
                  http://ec.europa.eu/environment/air/pdf/task2_shoreside.pdf
                  . Analiza troškova provodi se za tri luke: Göteborg (Švedska), Juneau i Long Beach (SAD)
               
               
                  
                     (13)
                  
                        SL L 283, 31.10.2003., str. 51.